**Referat af bestyrelsesmøde på FVGH den 25. oktober 2021**

Til stede: Helle Lunderød (HL), Kim Dam-Johannesen (virtuelt) (KDJ), Jens Grønlund (JG), Søren Møller (MOE), Anton Lykke Jensen (ALJ), Frederikke Juhl Gyrming (FJG), Peter Brink (PB), Martin Boysen (MB), Morten Lorenzen (ML), Wenche Fogsgaard (WF), Kristoffer Kaae Kjærgaard (KKK), Thomas Hesselberg (TH) og Mette Karmann (MK)

**Dagsorden:**

1. Velkommen
2. Godkendelse af referat fra 30.08.21
3. Godkendelse af dagsorden
4. Orientering fra formanden.
5. Orientering fra rektor
6. Orientering fra elevrepræsentanter
7. Orientering fra medarbejderrepræsentanter
8. Kapacitetsfastsættelse og udbud af studieretninger
9. Godkendelse af strategi for finansiel risikostyring (vedlagt)
10. Økonomi – estimat 2021 samt konsekvenser af genberegning af socialt taxameter (bilag kommer) samt reduktion af færdiggørelsestaxameter
11. Vedligeholdelsesplan fra Gymnasiefællesskabets bygningsafdeling (vedlagt), bygningsrapport fra arkitektfirmaet Pålsson (vedlagt) samt teknisk medarbejder Erwin Steinbecks kommentarer til Pålssons rapport (vedlagt)
12. Strategisk drøftelse – i lyset af økonomi og bygninger
13. Kommende møde
14. Eventuelt

**Ad dagsorden punkt 1 - Velkommen**

Helle Lunderød bød velkommen

**Ad dagsorden punkt 2 - Godkendelse af referat fra 30.08.21**

Referatet er godkendt.

**Ad dagsorden punkt 3 - Godkendelse af dagsorden**

Dagsorden er godkendt.

**Ad dagsorden punkt 4 - Orientering fra formanden**

HL har holdt formøde med PB, hvor de bl.a. talte dagsordenen igennem.

Borgmester Steffen Jensen har henvendt sig vedrørende et besøg af Statsminister Mette Frederiksen. Hun kommer på besøg på torsdag kl. 11.25 - 12.10.

Hun skal have en kort rundvisning på skolen, hvor bl.a. Borgmesteren, HL, PB, Frederikke og Anton deltager.

Vi vil benytte lejligheden til at gøre opmærksom på forskellige ting; vigtigheden af at området har en ungdomsinstitution, hvor gode vi er til at løfte eleverne, de muligheder vi skaber for de lokale folkeskoler, når de inviteres til at komme på gymnasiet og få undervisning mv.

Statsministeren skal tale med eleverne om 3 klimaemner.

MOE påpeger, at det er et stramt program. Desværre er der flere samfundsfagslærere på kursus, men de forbereder naturligvis eleverne, så der kan blive en god debat.

Han gør endvidere opmærksom på, at i vores område, er der allerede en andel på 25,3 % af de unge der vælger en ungdomsuddannelse, der går på erhvervsskolerne. Man kan argumentere for, at hvis der kommer flere unge på erhvervsskoler, er der en reel risiko for, at gymnasiet må lukke.

MK deltog op til efterårsferien i et seminar med bl.a. Dansk Industri, Dansk Metal og SOSU skolerne. Der blev talt om nye studieretninger, specielt en - grøn studieretning, hvor der kan være et øget samarbejde med lokalsamfundet. I stedet for at fjerne eleverne fra os - så kan vi måske sende eleverne på praktik i lokalsamfundet. Det kan være en idé at dyrke på de lokale gymnasier i stedet for at lukke dem.

**Ad dagsorden punkt 5 - Orientering fra rektor**

* Valg af studieretninger

Eleverne i 1g har valgt studieretning. De har fordelt sig i klasser med flg. studieretninger:

1a EN-SA = 25 elever

1b: BI-Ke = 21 elever

1x: MA-Fy-Ke = 23 elever

1y: MU-EN, SA-EN, EN-SP-Ty/Fr = 27 elever

1z: SA-MA, MA-BT-Fy = 22 elever

Alle elever har fået deres 1. prioritet opfyldt.

* Arrangementer i forbindelse med kommunalvalget den 16. november.

Skolen lægger hus til to valgarrangementer: Den 1. november er der borgmesterduel mellem Steffen Jensen (S) og Michael Thomsen (V). PB er i ferien blevet kontaktet af Frederiksborg Amts Avis for en kommentar til påstanden om, at dette arrangement er udemokratisk på grund af de få deltagere. Dette valgarrangement er kommet i stand på foranledning af skolens samfundsfag A lærere som led i holdenes undervisning. Det er senere blevet udvidet til et offentligt arrangement.

Den 11. november afholdes valgarrangement for alle skolens elever med deltagelse af alle opstillingsberettigede partier. Der er ikke offentlig adgang til dette arrangement.

* Statsministerbesøg den 28. oktober

Mette Frederiksen aflægger skolen et 45 minutters besøg den 28. oktober, hvor hun gerne vil debattere tre forskellige klimatemaer med skolens elever. Det vil foregå i kantinen kl. 11.25-12.10.

* Uddannelsesaften den 2. november

UUH afholder uddannelsesaften den 2. november med deltagelse af ungdomsuddannelserne i Hillerød og Halsnæs kommuner. Skolen deltager som minimum med rektor, en studievejleder og nogle elever.

* Introfest den 10. september

Skolen afholdt første fest i 1½ år. Vi havde på forhånd gjort meget ud af at advare eleverne mod at genoptage klamme traditioner med vingummisutter, babypudder og glimmer. Alligevel havde især en gruppe 3.g elever ikke forstået budskabet og var den primære årsag til, at Lokaltog valgte at forbyde eleverne adgang til togturen mellem Hundested og Frederiksværk i tidsrummet 19-20 på grund af groft svineri i dele af toget. Politi blev også tilkaldt og måtte bistå Lokaltog i tømning af toget.

Skolen havde på forhånd informeret Lokaltog om denne fest og risikoen for mange før-fester i Hundested, og de havde som direkte konsekvens af vores henvendelse indsat ekstra personale, opsat ekstra kameraer og forlænget toget med en ekstra sektion.

Vicerektor Anne Hemmingsen og PB har efterfølgende set optagelser fra toget og talt med de involverede elever med henblik på en forebyggelse af lignende episoder.

* Eksamen i næste uge

Der afholdes eksamen i NV og AP i uge 44 for 1g – begge er mundtlige prøver med karakter, der kommer på det endelige eksamensbevis (med en vægt på 25%)

* Røgfri skoletid og rygestopkursus

For at sætte fokus på røgfri skoletid og det kommende rygestopkursus i samarbejde med Halsnæs Kommune afholdtes to fællestimearrangementer tirsdag før ferien med skuespiller Thomas Milton fra Act On It. Efterfølgende har 11-12 elever meldt sig til ryge-/snusstopkursus, som starter den 26. oktober.

* Ny udvekslingsaftale med fransk gymnasium

I Samarbejde med skolens fransklærer Jonas Chahboun er en aftale med et gymnasium i Le Muy i Provence tæt på underskrivelse. Vi forventer fransk besøg her i uge 10 og dansk besøg i Le Muy i uge 17. I år finansieres vores besøg i Le Muy af midler fra Nationalt Center for Fremmedsprog (NCFF). Det er vores mål, at alle sprog skal have en partnerskole. Vi har allerede aftale i Grenada i Spanien og vil ydermere forsøge at finde en samarbejdsskole i Tyskland.

* Studieture i uge 39

Alle 3.g og 2.hf har været på studieture i uge 39, og turene er forløbet uden større problemer.

* Ny kantineleder

I slutningen af august sagde kantineleder Martin pludselig op uden varsel. Hans samarbejde med Kirsch & Co og ikke mindst kantinemedhjælper Tina har været langt fra tilfredsstillende, så det er uden tvivl en god beslutning for skolen.

Kirsch & Co optrådte meget professionelt og satte straks nyt midlertidigt personale på og gik øjeblikkelig i gang med ansættelsesproces af ny leder. Michael er startet pr. 1. oktober – I møder ham sikkert lidt senere.

* Ny regnskabsinstruks klar til mødet den 6. december

I juni 2021 udsendte Økonomistyrelsen en revideret vejledning til udarbejdelse af regnskabsinstruks. Det viser sig, at skolens nuværende regnskabsinstruks stammer fra minimum 2007 og blot er blevet gentaget trods flere nye vejledninger. Nu er en ny regnskabsinstruks for skolen blevet udarbejdet i samarbejde med Dorte Johansen. Den vil figurere som bilag på mødet d. 6. december.

* Tilbud om frivillig influenzavaccination for personalet

Den del af personalet der har takket ja til influenzavaccination (ca. 30) skal vaccineres i morgen eftermiddag af det firma, som vaccinerer vores elever, der rejser til Kina.

* Virksomhedspraktik

De kommende fire uger (kan forlænges) har vi sagt ja til virksomhedspraktik for en 54-årig cand.mag. i spansk, catalonsk, klassisk aztekisk og sociolingvistik. Hun vil blandt andet bistå os på kontoret, i bogkælderen og i vores lektiecafé.

* Festlige arrangementer i den kommende tid

I denne uge fejres Halloween på skolen med uhyggelig udsmykning og Halloween-café på onsdag.

Traditionen tro afvikles nu igen galla/skolens fødselsdag fredag den 5. november.

Cafeen på onsdag kl. 19-22 er med spil mv. Vi vil også lave flere alkoholfrie cafeer fremover.

**Ad dagsorden punkt 6 - Orientering fra elevrepræsentanter**

FGJ fortalte om halloween og den kommende cafeaften. Der er nedsat et udvalg der står for det. Den skal gennemføres uden for stort indtag af alkohol. PB har hyret 1 enkelt vagt fra Klik Security. Vi holder øje med folk.

Næste elevrådsmåde afholdes på torsdag med en repræsentant fra DGS, der skal fortælle om elevrådsarbejdet.

ALJ fortæller at processen omkring valg af studieretning har været god. Studieretningsorienteringsdagene var rigtig gode med bl.a. forsøg mv. Det gav et godt indblik i de forskellige studieretninger. Han har selv været i tvivl. Vicerektor Anne Hemmingsen er god til at tale med de elever, der har været i tvivl.

FGJ og ALJ har deltaget i PR møde. Det var givtigt.

FGJ fortæller, at elevrådet har revideret vedtægterne. De skal godkendes snarest på en generalforsamling. Det kommer til at foregå på en morgensamling.

ALJ siger, at i øjeblikket bruger 1.g eleverne meget tid på eksamen i næste uge.

Samtidig kører der også musical og forskerspirer.

MB var glad for at se, at der var så mange fra skolen, der deltog i stålmanden.

**Ad dagsorden punkt 7 - Orientering fra medarbejderrepræsentanter**

MK fortæller, at vi har elever på studiepraktik i denne uge.

**Ad dagsorden punkt 8 - Kapacitetsfastsættelse og udbud af studieretninger**

Vi fastholder vores kapacitet på 5 stx og 3 hf klasser.

Vi udbyder de samme studieretninger som i år.

Godkendt af Bestyrelsen.

MK orienterer om, at der i øjeblikket tales om nye “praktiske” studieretninger, og hun opfordrer til, at vi spiller med og foreslår noget nyt. “Danske Gymnasier” kigger på fagsammensætningen. Det styres meget stramt.

MK forudser, at oldtidskundskab og religion kommer måske til at udgå.

MOE siger, at GL afventer og ser, hvad der sker. Det er ikke et fælles udspil.

**Ad dagsorden punkt 9 - Godkendelse af strategi for finansiel risikostyring (vedlagt)**

Det er et lovkrav og det skal godkendes inden 1. november. Det er et element i forsøget på at holde os indenfor det ansvarlige.

PB opfatter det som en køreplan for at vi er opmærksomme og på hvilket lovgrundlag vi bevæger os.

Dorthe har endvidere lavet en oversigt over vores lån.

HL: Det er et regelsæt for vores styring af skolen.

KDJ mener, at det er et godt papir, hvor man kan se aftalen mellem ledelsen og bestyrelsen.

Han gør opmærksom på punkt 11.1, hvori der står, at gymnasiet ikke vil bruge ekstern rådgivning. Det bør vi vel tage stilling til fra sag til sag?

Desuden spørger han om, vi har taget stilling til, hvordan gymnasiets likviditet skal placeres?

HL oplyser om, at det står i 10.1

KDJ er enig i, at det er fyldestgørende.

Der er enighed om, at det kan komme på tale at bruge ekstern rådgivning fremadrettet.

HL mener, at det er en bastant formulering.

PB retter formuleringen til sender ud efterfølgende.

Bestyrelsen godkender dokumentet.

KKK synes det er en rigtig fin oversigt.

Fremover tages den op på det første møde i august.

**Ad dagsorden punkt 10 - Økonomi – estimat 2021 samt konsekvenser af genberegning af socialt taxameter samt reduktion af færdiggørelsestaxameter**

PB fremlægger en oversigt fra Dorthe

I år lander vi på et resultat mellem 2,5 og 2,8 i stedet for det budgetterede på 1,1 mio. kr.

Det skyldes flere ting, bl.a. at vi har sagt farvel til de lidt dyrere lærere.

Vi har brugt nogle penge på nye stole til 4 klasser samt lærer stole i klasserne. Der er bestilt nye stole til gangene mv.

Vi skal have udskiftet skolens netværk. Det har vi heldigvis penge til nu. Det koster omkring 270.000 + moms.

Der er også et par lidt store udskiftninger i kantinen og rengøringen.

Det er et stort overskud, som vi ikke har sigtet efter. Vi siger ja til kurser mv.

MB opfordrer til, at der indkøbes stole med hjul. Det er bedre for gulvene.

Der mangler stadig at blive malet i nogle lokaler.

PB fortæller at vi indgik i et samarbejde, der betyder at de gamle møbler er sendt til Afrika.

PB uddelte en oversigt over betydningen af forskellige besparelser, bl.a en genberegning af det sociale taxameter. Vi håber, at der kommer noget andet i stedet for det hidtidige sociale taxameter.

Fædiggørelsestaxameteret nedskrives med 5,6 % fra 2023 - det er ca. 100.000 pr år.

Fra 2023 ser det bekymrende ud. Vi må kæmpe for hver eneste elev. I år har vi 15 - 18 hf elever færre end sidste år.

ML giver udtryk for, at han synes at skolen opfører sig med rettidig omhu. Det bør blive et dynamisk dokument - meget gerne rullende, så vi hele tiden kan se 5 år frem i tiden. Det er et godt styringsdokument.

Der var efterfølgende en snak om, at der går nogle negative rygter om gymnasiet og, hvordan vi kommer dem til livs. Der kom flere gode forslag, bl.a. andre sociale medier end facebook, en ny studieretning med kommunikation (skolen udbyder i år retorik, som et første skridt på den vej) mv.

PB vil sætte emnet på skolens strategiplan.

MOE siger, at vores ry er, at vi er gode til at løfte de svageste. Men vi skal også promovere os på, at vi har noget til eliten. Vi har også ressourcer til at hjælpe dem, der virkelig vil noget. Vi kan noget og det skal vi sælge. Det tager bare tid.

**Ad dagsorden punkt 11 - Vedligeholdelsesplan fra Gymnasiefællesskabets Bygningsafdeling, bygningsrapport fra arkitektfirmaet Pålsson samt teknisk medarbejder Erwin Steinbecks kommentarer til Pålssons rapport**

PB synes, at det er kompliceret at forholde sig til.

Vi har gode folk i huset, og de mindre ting udbedrer pedellerne selv.

Pålsson arkitekter og gymnasiefælleskabet anbefaler en udskiftning.

Vores pedel Erwin Steinbeck EST har gode kundskaber, og synes bl.a. ikke, at vi skal smide noget ud, hvis det kan bevares. Han har andre bud på, hvad han synes vi skal gøre.

PB: Vi vil hellere bruge penge på undervisning, end på en ny murkrone, hvis den ikke er ved at falde ned over os.

HL siger, at vi ikke er lægmænd, derfor bør vi følge Gymnasiefællesskabets (GFS) anbefaling. HL kan godt forstå EST’s betragtninger, men synes, at det er svært ikke at følge GFS’ anbefalinger. Hun synes endvidere, at det er et stort ansvar at lægge på EST.

ML er enig med HL. Det er en ansvarspådragende beslutning. Vores bygning er vores aktiv - den skal løbende grundigt vedligeholdes. ML synes vi skal få et andet selskabs vurdering. Han er bange for at GFS tager den nemme løsning.

MK gør opmærksom på, at når EST fortæller om sine møder med de professionelle siger de noget forskelligt. Der gives ikke enslydende råd.

TH foreslår, at vi får firmaer ud for at kigge på de forskellige ting, som en second opnion. Det skal være meget konkret.

KKK siger, at han ikke har forstand på det. Han er nervøs for, hvad der vil ske i fremtiden. Kommer der større udgifter senere, hvis vi ikke udskifter det hele nu?

PB: Vi har lånt de ekstra penge i forventning om, at de bruges på tagrenoveringen.

Bestyrelsen enedes om, at bede Pålsson om at udarbejde en prioriteret liste for renoveringen. Derefter indhentes konkrete tilbud.

PB gør opmærksom på, at vi skal tage hensyn til de høje priser og mangel på varer.

PB undersøger om, bestyrelsen er dækket af en ansvarsforsikring.

**Ad dagsorden punkt 12 - Strategisk drøftelse – i lyset af økonomi og bygninger**

Punktet udsættes til foråret, hvor vi formentlig har flere oplysninger.

**Ad dagsorden punkt 13 - Kommende møder**

Næste møde holdes den 6. december kl. 17.30

I foråret holdes følgende møder:

Onsdag den 23. marts 2022 og mandag den 23. maj 2022

**Ad dagsorden punkt 14 - Eventuelt**

Intet.